b'\n_START_ARTICLE_\nNeznani knez\n_START_SECTION_\nPrihod Srbov na Balkan\n_START_PARAGRAPH_\nPo pisanju Konstantina VII. Porfirogeneta sta brata - kneza, katerih imen ni zapisal, Srbe v prvotni domovini razdelila v  dve skupini. Eden od njiju je svojo skupino odpeljal na Balkan, kjer je takrat vladal cesar Heraklij (610-641). Ob prihodu je  Severnim (Belim) Srbom od leta 631-632 vladal knez Dervan ali Drvan. \xc5\xbdivkovi\xc4\x87 je z analizo virov prihod Srbov zo\xc5\xbeil na obdobje med letoma 629 in 632 ali celo na leto 631. Knez Dervan bi zato lahko bil brat legendarnega kneza Selimirja, vsekakor pa ne njegov o\xc4\x8de. _NEWLINE_Za razliko od Hrvatov, za katere Konstantin VII. pi\xc5\xa1e, da so se med naseljevanjem spopadali z Avari, za Srbe \xc4\x8desa takega ne omenja. To seveda ne pomeni, da spopadov ali vojne z njimi ni bilo.  Kralj Selimir, ki ga omenja Letopis popa Dukljana, bi torej lahko za\xc4\x8del Srbom na Balkanu vladati  okrog  leta 631.   _NEWLINE_Ozemlje, na katerem je vladal Selimir, je te\xc5\xbeko dolo\xc4\x8diti. Konstantin VII. selitev opisuje kot potovanje brez jasnega cilja. Pri\xc5\xa1li so do Egejskega morja in se obrnili in se nekaj \xc4\x8dasa celo nameravali vrniti v staro domovino. Pri\xc5\xa1li so do Beograda (Singidunum)  in preko Donave in ugotovili, da so Avari postali zelo mo\xc4\x8dni, ali pa so se zaradi  kak\xc5\xa1nega drugega vzroka ponovno premislili in se vrnili. Preko bizantinskega poveljnika Beograda so cesarja zaprosili, naj jim dodeli kak\xc5\xa1no drugo ozemlje. Cesar jim je ustregel in jih za\xc4\x8del naseljevati v Dalmaciji, ki je bila zaradi vpadov Avarov opusto\xc5\xa1ena in razseljena.\n_START_SECTION_\nVladavina legendarnega Selimirja\n_START_PARAGRAPH_\nDomneva, da so Srbi od prihoda na Balkan do 9. stoletja \xc5\xbeiveli v plemenskih skupnostih, verjetno ne dr\xc5\xbei. Zgleda, da so \xc5\xbee pred koncem Selimirjeve vladavine imeli vse elemente dr\xc5\xbeavnosti, kakr\xc5\xa1ne so imeli Bolgari leta 680, ko naj bi \xc5\xbee imeli svojo dr\xc5\xbeavo. Med vladanjem prvega srbskega kneza na Balkanu so bile na tem ozemlju najmanj tri skupine prebivalcev: \xc4\x8dlani srbske plemenske zveze, ki so tja  pri\xc5\xa1li leta 631, njim sorodni Slovani, ki so se tja priselili pred Srbi, in ostanki Bizantincev in staroselcev, ki so se umaknili predvsem v planinske predele in utrjena mesta ob morju. V Letopisu popa Dukljana za Selimirja pi\xc5\xa1e, da je kljub temu, da je bil pogan in barbar, s kristjani \xc5\xbeivel v miru in jih ni preganjal,  vendar so mu morali pla\xc4\x8devali davek. _NEWLINE_Po Konstantinu VII. je prvi vladar Srbov na Balkanu umrl neznano kdaj, vendar pred letom 680. Letopis popa Dukljana je bolj natan\xc4\x8den in pravi, da je umrl \xc2\xbbv 21. letu svoje vladavine\xc2\xab. \xc4\x8ce je podatek o prihodu na Balkan leta 631 to\xc4\x8den, je vladal pribli\xc5\xbeno do leta 652, kar je dokaj verjetno._NEWLINE_Iz Konstantinovega pisanja je razvidno, da je prva srbska vladarska dinastija Vlastimirovi\xc4\x87ev izvirala od vodje selitve na Balkan in preko njega od nekega neznanega kneza Severnih Srbov v sedanji Lu\xc5\xbei\xc5\xa1ki Srbiji.\n_START_SECTION_\nPokristjanjevanje\n_START_PARAGRAPH_\nKonstantin VII. v De Administrando Imperio pi\xc5\xa1e o prvem pokristjanjevanju Srbov, ki naj bi se zgodilo takoj po njihovem prihodu med vladavino cesarja Heraklija (632-641). Pokristjanjevanje  bi lahko bilo Konstantinova izmi\xc5\xa1ljotina ali pa je bilo resni\xc4\x8dno, vendar ni za seboj pustilo nobenih vidnih sledi. Srbi so v tistem \xc4\x8dasu, tako kot druga slovanska ljudstva, \xc5\xa1e vedno verovali v svoje bogove Peruna, Svetovida in druge in ne v enega samega kr\xc5\xa1\xc4\x8danskega boga.'